Document ID: 32009R0733

KOMISJONI MÄÄRUS (EÜ) nr 733/2009,
11. august 2009,
millega võetakse vastu piima- ja piimatooteturu erakorralised meetmed, avades või ja lõssipulbri kokkuostu pakkumismenetluse teel ajavahemikuks 1. septembrist 2009 kuni 30. novembrini 2009
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 191 koostoimes artikliga 4,
ning arvestades järgmist:
(1)
Piimatoodete maailmaturuhinnad on järsult langenud maailmaturu suurenenud pakkumise tõttu ja nõudluse vähenemise tõttu seoses ülemaailmse finants- ja majanduskriisiga. Ühenduse piimatoodete turuhinnad on märkimisväärselt langenud. Käesoleva aasta algusest alates võetud kombineeritud turumeetmete tulemusel on ühenduse hinnad stabiliseerunud umbes toetushinna tasemel. Kõnealuseid turutoetusmeetmeid, eriti riikliku sekkumise meetmeid tuleb võtta nii kaua kui vaja, et vältida hindade olukorra edasist halvenemist ja häireid ühenduse turul.
(2)
Võttes arvesse praegust ja prognoositavat turuolukorda, on või ja lõssipulbri puhul vaja jätkata riiklikku sekkumist pärast 31. augustit 2009.
(3)
Komisjon tegi nõukogu määruse ettepaneku pikendada määruse 1234/2007 artikli 11 punktis e sätestatud riikliku sekkumise ajavahemikku või ja lõssipulbri puhul aastatel 2009 ja 2010, mille nõukogu heaks kiitis.
(4)
Võttes arvesse asjaolu, et meetmed tuleb võtta kiiresti, kuna sekkumisperiood lõppeb 31. augustil 2009, ja praktilist probleemi, et Euroopa Parlament ei ole hiljutiste valimiste järel ilmselt võimeline esitama arvamust õigeks ajaks, peab komisjon vastu võtma vajalikud erakorralised meetmed.
(5)
Komisjoni määruse (EÜ) nr 105/2008 (2) artiklis 13 on sätestatud eeskirjad, mida tuleb järgida, kui komisjon otsustab, et või kokkuost peab toimuma pakkumismenetluse teel.
(6)
Komisjoni määruse (EÜ) nr 214/2001 (3) artiklis 13 on sätestatud eeskirjad, mida tuleb järgida, kui komisjon otsustab, et lõssipulbri kokkuost peab toimuma pakkumismenetluse teel.
(7)
Pidades silmas eriolukorda piimaturul ning süsteemi tõhustamiseks on asjakohane teha erand määrustest (EÜ) nr 214/2001 ja (EÜ) nr 105/2008 ning suurendada pakkumiste sagedust kahe korrani kuus.
(8)
Tõhususe huvides sätestatakse käesolevas määruses kogu ettevõtjatele vajalik teave ja eraldi pakkumiskutse muutub seega ülearuseks. Et tagada ettevõtjatele kõige uuem teave makseagentuuride kontaktandmete kohta, on asjakohane avaldada see teave mõne Euroopa Liidu Teatajast tõhusama sidevahendi kaudu.
(9)
Sekkumisperioodi pikendamist tuleks kohaldada ainult kolmekuulise piiratud ajavahemiku jooksul - 1. septembrist kuni 30. novembrini 2009.
(10)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
I PEATÜKK
VÕI
Artikkel 1
Või kokkuost pakkumismenetluse teel on avatud 1. septembrist 2009 kuni 30. novembrini 2009 tingimustel, mis on sätestatud määruse (EÜ) nr 105/2008 II peatüki 3. jaos ja käesolevas määruses.
Artikkel 2
1. Erandina määruse (EÜ) nr 105/2008 artikli 13 lõikest 3 on pakkumiste esitamistähtaeg vastuseks individuaalsetele pakkumiskutsetele iga kuu esimesel ja kolmandal teisipäeval kell 11.00 (Brüsseli aja järgi).
Kui teisipäev on riigipüha, on tähtaeg eelmisel tööpäeval kell 11.00 (Brüsseli aja järgi).
Pakkumiste esitamise tähtaeg vastuseks esimesele individuaalsele pakkumiskutsele on 1. septembril 2009. aastal kell 11.00 (Brüsseli aja järgi).
2. Erandina määruse (EÜ) nr 105/2008 artikli 13 lõikest 2 pakkumiskutset ei avaldata (4).
II PEATÜKK
LÕSSIPULBER
Artikkel 3
Lõssipulbri kokkuost pakkumismenetluse teel on avatud 1. septembrist 2009 kuni 30. novembrini 2009 tingimustel, mis on sätestatud määruse (EÜ) nr 214/2001 II peatüki 4. jaos ja käesolevas määruses.
Artikkel 4
1. Erandina määruse (EÜ) nr 214/2001 artikli 14 lõikest 2 on pakkumiste esitamistähtaeg vastuseks individuaalsetele pakkumiskutsetele iga kuu esimesel ja kolmandal teisipäeval kell 11.00 (Brüsseli aja järgi).
Kui teisipäev on riigipüha, on tähtaeg eelmisel tööpäeval kell 11.00 (Brüsseli aja järgi).
Pakkumiste esitamise tähtaeg vastuseks esimesele individuaalsele pakkumiskutsele on 1. septembril 2009. aastal kell 11.00 (Brüsseli aja järgi).
2. Erandina määruse (EÜ) nr 214/2001 artikli 14 lõikest 1 pakkumiskutset ei avaldata (4).
Artikkel 5
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. august 2009

Labels: 10
3
17
5